CELEX: 32018R1241
Language: mt
Date: 2018-09-12 00:00:00
Title: Regolament (UE) 2018/1241 tal-Parlament Ewropew u tal-Kunsill tat-12 ta’ Settembru 2018 li jemenda r-Regolament (UE) 2016/794 bl-għan li tiġi stabbilita Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS)

19.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 236/72
               
            
         REGOLAMENT (UE) 2018/1241 TAL-PARLAMENT EWROPEW U TAL-KUNSILL
         tat-12 ta’ Settembru 2018
         li jemenda r-Regolament (UE) 2016/794 bl-għan li tiġi stabbilita Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS)
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 88(2) tiegħu,
         Filwaqt li jaġixxu f’konformità mal-proċedura leġiżlattiva ordinarja (1),
         Billi:
         
                     (1)
                  
                  
                     Ir-Regolament (UE) 2018/1240 tal-Parlament Ewropew u tal-Kunsill (2) jalloka kompiti ġodda lill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) bħall-ġestjoni tal-lista ta’ sorveljanza tal-ETIAS, id-dħul ta’ data relatata ma’ reati terroristiċi jew reati kriminali serji oħra f’dik il-lista ta’ sorveljanza u l-għoti ta’ opinjonijiet b’segwitu għal talbiet għal konsultazzjoni mill-Unitajiet Nazzjonali tal-ETIAS. Biex jiġu implimentati dawk il-kompiti, huwa għalhekk neċessarju li r-Regolament (UE) 2016/794 tal-Parlament Ewropew u tal-Kunsill (3) jiġi emendat kif meħtieġ.
                  
               
                     (2)
                  
                  
                     F’konformità mal-Artikoli 1 u 2 u l-Artikolu 4a(1) tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea (TUE) u mat-Trattat dwar il-Funzjonament tal-Unjoni Ewropea (TFUE), u mingħajr preġudizzju għall-Artikolu 4 ta’ dak il-Protokoll, ir-Renju Unit mhuwiex qed jieħu sehem fl-adozzjoni ta’ dan ir-Regolament u mhuwiex marbut bih jew soġġett għall-applikazzjoni tiegħu.
                  
               
                     (3)
                  
                  
                     F’konformità mal-Artikoli 1 u 2 u l-Artikolu 4a(1) tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-TUE u mat-TFUE, u mingħajr preġudizzju għall-Artikolu 4 ta’ dak il-Protokoll, l-Irlanda mhijiex qed tieħu sehem fl-adozzjoni ta’ dan ir-Regolament u mhijiex marbuta bih jew soġġetta għall-applikazzjoni tiegħu.
                  
               
                     (4)
                  
                  
                     F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-TUE u mat-TFUE, id-Danimarka mhijiex qed tieħu sehem fl-adozzjoni ta’ dan ir-Regolament u mhijiex marbuta bih jew soġġetta għall-applikazzjoni tiegħu,
                  
               ADOTTAW DAN IR-REGOLAMENT:
         
            Artikolu 1
            Emendi għar-Regolament (UE) 2016/794
            Ir-Regolament (UE) 2016/794 huwa emendat kif ġej:
            
                        (1)
                     
                     
                        L-Artikolu 4(1) huwa emendat kif ġej:
                        
                                    (a)
                                 
                                 
                                    jiżdiedu l-punti li ġejjin:
                                    
                                                “(n)
                                             
                                             
                                                timmaniġġja l-lista ta’ sorveljanza tal-ETIAS f’konformità mal-Artikoli 34 u 35 tar-Regolament (UE) 2018/1240 tal-Parlament Ewropew u tal-Kunsill (*1);
                                             
                                          
                                                (o)
                                             
                                             
                                                iddaħħal data fil-lista ta’ sorveljanza tal-ETIAS relatata ma’ reati terroristiċi jew reati kriminali serji oħra miksuba mill-Europol, mingħajr preġudizzju għall-kondizzjonijiet li jirregolaw il-kooperazzjoni internazzjonali tal-Europol;
                                             
                                          
                                                (p)
                                             
                                             
                                                tipprovdi opinjoni b’segwitu għal talba għal konsultazzjoni msemmija fl-Artikolu 29 tar-Regolament (UE) 2018/1240.
                                             
                                          
                                       (*1)  Ir-Regolament (UE) 2018/1240 tal-Parlament Ewropew u tal-Kunsill tat-12 ta’ Settembru 2018 li jistabbilixxi s-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) u li jemenda r-Regolamenti (UE) Nru 1077/2011, (UE) Nru 515/2014, (UE) 2016/399, (UE) 2016/1624 u (UE) 2017/2226 (ĠU L 236, 19.9.2018, p. 1).”;"
                        
                                 
                              
                                    (b)
                                 
                                 
                                    jiżdied is-subparagrafu li ġej:
                                    “Sabiex iwettaq il-kompitu msemmi fil-punt (n) tal-ewwel subparagrafu ta’ dan il-paragrafu, il-Bord ta’ Amministrazzjoni tal-Europol għandu, wara li jikkonsulta lill-KEPD, jadotta l-proċeduri msemmija fl-Artikolu 35 tar-Regolament (UE) 2018/1240.”.
                                 
                              
                  
                        (2)
                     
                     
                        L-Artikolu 21 huwa emendat kif ġej:
                        
                                    (a)
                                 
                                 
                                    it-titlu huwa ssostitwit b’dan li ġej:
                                    
                                       “Artikolu 21
                                       Aċċess mill-Eurojust, l-OLAF u, għal finijiet tal-ETIAS biss, mill-Aġenzija Ewropea għall-Gwardja tal-Fruntiera u tal-Kosta għal informazzjoni maħżuna mill-Europol”;
                                    
                                 
                              
                                    (b)
                                 
                                 
                                    jiddaħħal il-paragrafu li ġej:
                                    
                                       “1a.   Il-Europol għandha tieħu l-miżuri xierqa kollha biex tippermetti li l-Aġenzija Ewropea għall-Gwardja tal-Fruntiera u tal-Kosta, fil-mandat tagħha u għall-finijiet tar-Regolament (UE) 2018/1240, ikollha aċċess indirett abbażi ta’ sistema ta’ hit/no hit għad-data pprovduta għall-iskopijiet tal-punt (j) tal-Artikolu 20(2) ta’ dak ir-Regolament, mingħajr preġudizzju għal kwalunkwe restrizzjoni indikata mill-Istat Membru, korp tal-Unjoni, pajjiż terz jew organizzazzjoni internazzjonali li tipprovdi l-informazzjoni inkwistjoni, f’konformità mal-Artikolu 19(2) ta’ dan ir-Regolament.
                                       F’każ ta’ hit, il-Europol għandha tibda l-proċedura li biha l-informazzjoni li ġġenerat il-hit tkun tista’ tiġi kondiviża, f’konformità mad-deċiżjoni tal-fornitur tal-informazzjoni lill-Europol, u esklużivament sal-punt li d-data li tiġġenera l-hit tkun meħtieġa għat-twettiq tal-kompiti tal-Aġenzija Ewropea għall-Gwardja tal-Fruntiera u tal-Kosta relatati mal-ETIAS.
                                       Il-paragrafi minn 2 sa 7 ta’ dan l-Artikolu għandhom japplikaw skont dan.”.
                                    
                                 
                              
                  
         
            Artikolu 2
            Dħul fis-seħħ u applikabbiltà
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Dan ir-Regolament għandu japplika mid-data determinata mill-Kummissjoni f’konformità mal-Artikolu 88 tar-Regolament (UE) 2018/1240.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri f’konformità mat-Trattati.
            Magħmul fi Strasburgu, it-12 ta’ Settembru 2018.
            
               
                  Għall-Parlament Ewropew
               
               
                  Il-President
               
               A. TAJANI
            
            
               
                  Għall-Kunsill
               
               
                  Il-President
               
               K. EDTSTADLER
            
         
         
            (1)  Il-Pożizzjoni tal-Parlament Ewropew tal-5 ta’ Lulju 2018 (għadha mhix ippubblikata fil-Ġurnal Uffiċjali) u d-Ddeċiżjoni tal-Kunsill tal-5 ta’ Settembru 2018.
         
            (2)  Ir-Regolament (UE) 2018/1240 tal-Parlament Ewropew u tal-Kunsill tat-12 ta’ Settembru 2018 li jistabbilixxi Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) u li jemenda r-Regolamenti (UE) Nru 1077/2011, (UE) Nru 515/2014, (UE) 2016/399, (UE) 2016/1624 u (UE) 2017/2226 (ara l-paġna 1 ta’ dan il-Ġurnal Uffiċjali).
         
            (3)  Ir-Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).